CELEX: 62017CN0718
Language: el
Date: 2017-12-22 00:00:00
Title: Υπόθεση C-718/17: Προσφυγή της 22ας Δεκεμβρίου 2017 — Ευρωπαϊκή Επιτροπή κατά Ουγγαρίας

26.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 112/19
            
         Προσφυγή της 22ας Δεκεμβρίου 2017 — Ευρωπαϊκή Επιτροπή κατά Ουγγαρίας
   (Υπόθεση C-718/17)
   (2018/C 112/25)
   Γλώσσα διαδικασίας: η ουγγρική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: A. Tokár και G. Wils)
   
      Καθής: Ουγγαρία
   
      Αιτήματα
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Ουγγαρία παρέβη τις υποχρεώσεις που υπέχει από το άρθρο 5, παράγραφος 2, της αποφάσεως (ΕΕ) 2015/1601 του Συμβουλίου καθόσον δεν κοινοποίησε, σε τακτά χρονικά διαστήματα και οπωσδήποτε ανά τρίμηνο, τον αριθμό των αιτούντων που μπορούν να μετεγκατασταθούν ταχέως στο έδαφός της, και, κατά συνέπεια, παρέβη επίσης και τις λοιπές υποχρεώσεις αναφορικά με τη μετεγκατάσταση οι οποίες απορρέουν από το άρθρο 5, παράγραφοι 4 έως 11, της ίδιας αποφάσεως.
            
         
               —
            
            
               να καταδικάσει την Ουγγαρία στα δικαστικά έξοδα.
            
         
      Ισχυρισμοί και κύρια επιχειρήματα
   
   Οι δύο αποφάσεις τις οποίες εξέδωσε το Συμβούλιο τον Σεπτέμβριο του 2015, ήτοι, η απόφαση (ΕΕ) 2015/1523 (1) του Συμβουλίου και η απόφαση (ΕΕ) 2015/1601 (2) του Συμβουλίου, καθιέρωσαν ένα καθεστώς προσωρινής και επείγουσας μετεγκαταστάσεως, στο πλαίσιο του οποίου τα κράτη μέλη ανέλαβαν την υποχρέωση να μετεγκαθιστούν άτομα τα οποία χρήζουν διεθνούς προστασίας από το έδαφος της Ιταλίας και της Ελλάδας.
   Οι αποφάσεις του Συμβουλίου υποχρέωναν τα κράτη μέλη να προσφέρουν σε τριμηνιαία βάση χώρους για τους αιτούντες οι οποίοι μπορούσαν να μετεγκατασταθούν, διασφαλίζοντας με τον τρόπο αυτό μια ταχεία και ομαλή διεκπεραίωση της διαδικασίας μετεγκαταστάσεως. Μολονότι σχεδόν όλα τα κράτη μέλη μετεγκατέστησαν αιτούντες και εκπλήρωσαν τις σχετικές υποχρεώσεις τους, η Ουγγαρία δεν έχει λάβει οποιοδήποτε μέτρο από της ενάρξεως του καθεστώτος μετεγκαταστάσεως.
   Στις 16 Ιουνίου 2017, η Επιτροπή κίνησε διαδικασία επί παραβάσει κατά της Ουγγαρίας αναφορικά με την απόφαση (ΕΕ) 2015/1601 του Συμβουλίου.
   Δεδομένου ότι η απάντηση της Ουγγαρίας κρίθηκε μη ικανοποιητική, η Επιτροπή προχώρησε στο επόμενο στάδιο της διαδικασίας επί παραβάσει και, στις 26 Ιουλίου 2017, απηύθυνε στην Ουγγαρία αιτιολογημένη γνώμη.
   Θεωρώντας την απάντηση της Ουγγαρίας επί της αιτιολογημένης γνώμης επίσης μη ικανοποιητική, η Επιτροπή αποφάσισε να υποβάλει την υπόθεση ενώπιον του Δικαστηρίου προκειμένου να διαπιστωθεί ότι η Ουγγαρία παρέβη τις υποχρεώσεις που υπέχει αναφορικά με τη μετεγκατάσταση.
   
      (1)  Απόφαση (ΕΕ) 2015/1523 του Συμβουλίου, της 14ης Σεπτεμβρίου 2015, για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας (ΕΕ 2015, L 239, σ. 146).
   
      (2)  Απόφαση (ΕΕ) 2015/1601 του Συμβουλίου, της 22ας Σεπτεμβρίου 2015, για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας (ΕΕ 2015, L 248, σ. 80).